8 - ئاينىڭ 12 - كۈنى، ئۈرۈمچى شەھەرلىك ئارخىپخانىنىڭ ئۈرۈمچى يۇقىرى، يېڭى تېخنىكىلىق كەسىپلەر تەرەققىيات رايونى (يېڭىشەھەر رايونى) يىنچۇەن يولى كوچا باشقارمىسى يىنچۇەن يولى مەھەللىسىدە تۇرۇشلۇق «ئەلرايىنى بىلىش، ئەلگە نەپ يەتكۈزۈش، ئەلنى مايىل قىلىش» خىزمەت ئەترىتى مەھەللە بىلەن بىرلىشىپ، پارتىيە ئەزالىرى، كادىرلار، پىدائىيلار مۇلازىمەت ئەترىتىنى تەشكىللەپ، ئاھالىلەرگە كۆكتات تەقسىملەپ يەتكۈزۈپ بەردى. □ سۈن جېنسۇڭ فوتوسى

□ ئانار بۇلۇت\شىنجاڭ گېزىتى مۇخبىرلىرى

يۇقۇمنىڭ ئالدىنى ئېلىش - تىزگىنلەش مەزگىلىدە ھەرقايسى جايلار تۇرمۇش ماددىي ئەشيالىرى تەمىناتىغا كاپالەتلىك قىلىش، باھانى مۇقىملاشتۇرۇش خىزمىتىنى ھەقىقىي ياخشى تۇتۇپ، كۆپ خىل تەدبىر قوللىنىپ، مال مەنبەسىنى تەشكىللەپ، تەقسىملەپ يەتكۈزۈشكە كاپالەتلىك قىلدى. توپ سېتىش بازىرى، سودا ساراي، تاللا بازار، مەھەللە بىۋاسىتە سېتىش دۇكانلىرىدا تۈرلۈك تۇرمۇش ماددىي ئەشيا مال زاپىسى يېتەرلىك، باھاسى ئاساسىي جەھەتتىن مۇقىم بولۇپ، ھەر مىللەت ئاممىنىڭ كۈندىلىك تۇرمۇش ئېھتىياجىنى قاندۇرالايدۇ.

توپ سېتىش بازىرىدا:

مال تۈرى مول، مال مەنبەسى يېتەرلىك

«بىز جيۇدىڭ، شىنليەن، شىڭلياڭيۈەن قاتارلىق يېزا ئىگىلىك مەھسۇلاتلىرى، ئاشلىق، ياغ توپ سېتىش بازىرىنىڭ يۈرۈشۈش ئەھۋالىغا يېقىندىن دىققەت قىلىپ، بازاردىكى تىجارەتچىلەرنىڭ مال مەنبەسىنى تەشكىللەش، ئۈرۈمچىگە توشۇپ كېلىش ئەھۋالىنى تەپسىلىي ئىگىلەپ، بازار تەمىناتىدا ساقلانغان قىيىنچىلىق ۋە مەسىلىلەرگە ھەر ۋاقىت دىققەت قىلىپ، ۋاقتىدا ماسلاشتۇرۇپ ھەل قىلدۇق.» ئۈرۈمچى شەھەرلىك سودا ئىدارىسى (ئاشلىق ئىدارىسى)نىڭ ئالاقىدار مەسئۇلى مۇنداق تونۇشتۇردى: 8 - ئاينىڭ 10 - كۈنىدىن بۇيان، ئۈرۈمچى شەھىرىدىكى بازارلارنىڭ كۈندىلىك كۆكتات بىلەن تەمىنلەش مىقدارى 4800 توننا، گۆش تۈرى 500 توننىدىن ئارتۇق، گۈرۈچ، ئۇن 6000 توننىدىن ئارتۇق بولۇپ، شەھەر ئاھالىلىرىنىڭ ئېھتىياجىنى قاندۇردى.

8 - ئاينىڭ 12 - كۈنى سەھەر سائەت 5تە، ساۋەن شەھىرى باۋيۈەن يېزا ئىگىلىك قوشۇمچە مەھسۇلاتلىرىنى توپ سېتىش بازىرىدا، توپ سېتىش سودىگەرلىرى تاللاپ سېتىۋېلىشقا كەلگەن سودا سارايلار، تاللا بازارلىرى، كۆكتات دۇكانلىرىنىڭ ئىگىلىرىگە ئايرىپ قاچىلاپ بېرىش بىلەن ئالدىراش ئىدى. كۆكتات توپ سېتىش سودىگىرى چېن فۇجەن مۇنداق دېدى: «كۆكتاتنىڭ تۈرى 20 خىلدىن ئاشىدۇ، بىز ئەتىگەن سائەت 5تىن باشلاپ توپ سېتىپ، سائەت 8 ئەتراپىدا ھەممىسىنى سېتىپ بولىمىز.» نۆۋەتتە بۇ بازارغا ھەر كۈنى 70 توننىدىن ئارتۇق كۆكتات، مېۋە - چېۋە، تۇخۇم، گۆش تۈرى قاتارلىق تۇرمۇش ماددىي ئەشيالىرىنى سالغىلى بولىدۇ.

شۇ كۈنى سەھەر سائەت 3تە، قومۇل شەھىرى شىنجاڭ دۇڭجياڭچۇن دېھقانچىلىق مەھسۇلاتلىرى ئۇنىۋېرسال سودا بازىرىنى چىراغلار كۈندۈزدەك يورۇتۇپ تۇراتتى. كۆكتات توپ سېتىش سودىگىرى ۋاڭ دېپىڭ مۇنداق دېدى: «بىر ئاپتوموبىل كۆكتات 25 توننا كېلىدۇ، نەچچە ئون خىل تۈرى بار، بۇ بىرنەچچە كۈندە بىزنىڭ مال كىرگۈزۈش مىقدارىمىز ھەر كۈنى ئېشىپ 30 نەچچە توننىغا يەتتى، مال مەنبەسى يېتەرلىك.» ئاممىنىڭ كۆپ مەنبەلىك ئېھتىياجىغا كاپالەتلىك قىلىش ئۈچۈن، بۇ بازار يۇقۇمنىڭ ئالدىنى ئېلىش - تىزگىنلەشتىكى تۈرلۈك تەدبىرلەرنى قاتتىق ئەمەلىيلەشتۈرۈش ئاساسىدا، كۆپ خىل يول ئارقىلىق ھەر خىل كۆكتات، ئاشلىق، ياغ قاتارلىق يېزا ئىگىلىك قوشۇمچە مەھسۇلاتلىرىنى ماسلاشتۇرۇپ كىرگۈزدى، كۈندىلىك سودا مىقدارى 600 توننا ئەتراپىدا بولدى.

ئۇدا بىرقانچە كۈندىن بۇيان، خوتەن شەھىرى بېيمۇ توپ سېتىش بازىرى، خوتەن شەھىرى ۋەنجيالې تاللا بازىرى، چۇەنيى دۇكىنى قاتارلىق ئالتە چوڭ بازار، تاللا بازىرى جىددىي ۋەقەلەرگە تاقابىل تۇرۇش بويىچە تەمىنلەشكە كاپالەتلىك قىلىش لايىھەسىنى ۋاقتىدا قوزغىتىپ، پۈتۈن كۈچ بىلەن ئاتلىنىپ تۇرمۇش ماددىي ئەشيالىرى بازار تەمىناتىنى ياخشى ئىشلىدى.

خوتەن شەھىرى بېيمۇ توپ سېتىش بازىرىنىڭ باش دىرېكتور ياردەمچىسى مەمەتتۇرسۇن جاپپار مۇخبىرلارغا مۇنداق دېدى: «نۆۋەتتە، بازىرىمىز كۈنىگە 600 توننا كۆكتات، 500 توننا ئەتراپىدا مېۋە - چېۋە بىلەن تەمىنلەيدۇ، ماددىي ئەشيا زاپىسى يېتەرلىك. بىز <سىرتتىن سېتىۋېلىش، ئىچكى قىسىمدا زاكاز قىلىش> ھەمدە مال باھاسىنى ھەرىكەت ھالىتىدە ئەۋرىشكە ئېلىپ نازارەت قىلىش - باشقۇرۇش شەكلى ئارقىلىق، يۇقۇمنىڭ ئالدىنى ئېلىش - تىزگىنلەش مەزگىلىدە تۈرلۈك تۇرمۇش لازىمەتلىكلىرى بىلەن تەمىنلەش مىقدارىنىڭ يېتەرلىك، باھاسىنىڭ مۇقىم بولۇشىغا ھەقىقىي كاپالەتلىك قىلىۋاتىمىز».

سودا سارايلار، تاللا بازارلىرىدا:

مال تولۇق، باھا مۇقىم بولدى

8 - ئاينىڭ 12 - كۈنى، خۇيجيا شىدەينىڭ ئۈرۈمچىدىكى قەشقەر شەرقىي يولى دۇكىنىدا كۆكتات، مېۋە - چېۋە، گۆش تۈرلىرى قاتارلىق خام، يېڭى يېمەكلىكلەرنىڭ مال مەنبەسى يېتەرلىك بولۇپ، دۇكان خىزمەتچىلىرى زاكاز تالونىغا ئاساسەن تاۋارلارنى ئايرىپ قاچىلاۋاتاتتى.

شىنجاڭ دوستلۇق (گۇرۇھ) پاي چەكلىك شىركىتى تاللا بازار شۆبە شىركىتىنىڭ مۇئاۋىن باش دىرېكتورى لى لى مۇنداق بىلدۈردى: دوستلۇق گۇرۇھى گۈرۈچ، ئۇن، ياغ، كۆكتات، گۆش تۈرلىرى قاتارلىق ماددىي ئەشيالارنى كۆپ خىل تەمىنلەش يولى ئارقىلىق تەمىنلەشنى يولغا قويۇپ، دېزىنفېكسىيەلەش، مۇداپىئەلىنىش تۈرىدىكى كۈندىلىك بۇيۇملارنىڭ بىرقەدەر زور ئامبار زاپىسىنى ساقلىدى. نۆۋەتتە، مال مەنبەسى مۇقىم، زاپاس مال يېتەرلىك، ئۇنىڭ ئۈستىگە ھۆكۈمەتنىڭ خەلق تۇرمۇشى تۈرىدىكى تاۋارلارنىڭ باھاسىنى كونترول قىلىش تەلىپى قاتتىق ئىجرا قىلىنغاچقا، خېرىدارلارنىڭ كۈندىلىك تۇرمۇش ئېھتىياجىنى تامامەن قاندۇرغىلى بولىدۇ.

8 - ئاينىڭ 12 - كۈنى، ئالتاي شەھىرى شۆيۈ تاللا بازىرىنىڭ دۇكانغا كىرىش ئېغىزىدا، شەھەر ئاھالىلىرى كودنى سىكاننېرلاپ، تېمپېراتۇرىسىنى ئۆلچىتىپ، دېزىنفېكسىيە قىلغاندىن كېيىن، تاللا بازىرىغا كىردى. تاللا بازىرىنىڭ مال جازىسىدىكى تاۋارلار كۆزنى قاماشتۇراتتى، گۈرۈچ، ئۇن، ياغ، يېڭى كۆكتات سېتىش رايونىدا مال يېتەرلىك بولۇپ، شەھەر ئاھالىلىرى تەرتىپلىك مال سېتىۋالدى. «تۇرمۇش ماددىي ئەشيالىرى بىلەن تەمىنلەش ناھايىتى يېتەرلىك، بىز پەقەت كۈندىلىك لازىمەتلىكلەرنى سېتىۋالساقلا بولىدۇ، ماللارنى بېسىپ قويۇشنىڭ زۆرۈرىيىتى يوق» دېدى مال سېتىۋالغىلى كەلگەن شەھەر ئاھالىسى يىن شياۋيۈەن.

«كۆكتاتلارنىڭ ھەممىسىنى سانجى كۆكتات توپ سېتىش بازىرى ۋە قۇتۇبىدىكى يەرلىك كۆكتاتچىلاردىن سېتىۋالىمىز، ھەر كۈنى 20 توننىدىن ئارتۇق كۆكتات بىلەن تەمىنلەيمىز، بىز پۈتۈن كۈچىمىز بىلەن ئاتلىنىپ پۈتۈن ناھىيە خەلقىنىڭ يېڭى كۆكتاتلارنى يېيەلىشىگە كاپالەتلىك قىلىمىز» دېدى قۇتۇبى ناھىيەسى شۇگۇاڭ سودا سارىيى، تاللا بازىرىنىڭ كۆكتات تەمىنلەش سودىگىرى شاۋ لىڭلىڭ.

باركۆل قازاق ئاپتونوم ناھىيەسى پىيادىلەر كوچىسىدىكى ۋومات تاللا بازىرىدا، نۇرغۇن ئاھالە ماسكا تاقاپ، كودنى سىكاننېرلاپ، تېمپېراتۇرىسىنى ئۆلچەتكەندىن كېيىن تەرتىپلىك ھالدا تاللا بازىرىغا كىرىپ مال سېتىۋالدى. مال جازىسىدىكى كۆكتات، مېۋە - چېۋىلەرنىڭ تۈرى كۆپ، گۈرۈچ، ئۇن، يېمەكلىك ياغ ۋە گۆش، تۇخۇم قاتارلىقلارنىڭ تەمىناتى يېتەرلىك ئىدى. ئاھالە ئادىڭگۈل ئاخىتبېك مۇنداق دېدى: «بۈگۈن بىر خالتا گۈرۈچ، ئازراق كۆكتات سېتىۋالدىم، باھاسى ئەسلىدىكىگە ئوخشاش ئىكەن».

بىۋاسىتە سېتىش نۇقتىلىرىدا:

تەمىنلەشكە كاپالەتلىك قىلىندى، ئاممىغا قولايلىق يارىتىلدى

كورلا شەھىرى پۈتۈن شەھەردىكى 85 ھۆكۈمەت تەكسە باھالىق كۆكتات، گۆش تۈرى بىۋاسىتە سېتىش نۇقتىسىنى شەھەر ئاھالىلىرى تۇرمۇش ماددىي ئەشيالىرىنىڭ باھاسى مۇقىم بولۇش، تەمىنلەشكە كاپالەتلىك قىلىش نۇقتىسى قىلىپ، ھەر كۈنى نۇرغۇن كۆكتات ۋە كالا - قوي گۆشى سېلىپ، ئاممىنى ئاساسىي تۇرمۇش ماددىي ئەشيالىرى بىلەن تەمىنلەشكە ۋە مال باھاسىنىڭ مۇقىم بولۇشىغا ھەقىقىي كاپالەتلىك قىلدى.

شەھەر ئاھالىلىرىنىڭ ئېھتىياجىنى قاندۇرۇش ئۈچۈن، كورلا شەھەرلىك تەمىنات - سودا ھەمكارلىق كوپىراتىپى بىرلەشمە كوپىراتىپى خېجىڭ ناھىيەسى، باغراش ناھىيەسى، لوپنۇر ناھىيەسى قاتارلىق جايلاردىن كۆكتات ۋە گۆش تۈرلىرىنى ماسلاشتۇرۇپ سېتىۋېلىپ، ھەر كۈنى شەھەر ئاھالىلىرىنى 15 خىل تەكسە باھالىق كۆكتات بىلەن تەمىنلىدى، شۇنىڭ بىلەن بىللە، كالا - قوي گۆشىنىڭ سېتىلىش باھاسىغا چەك قويدى.

قۇتۇبى ناھىيەسى ناھىيە بازىرىدا كۆكتات بىلەن تەمىنلەش نۇقتىسىدىن ئۈچنى تەسىس قىلىپلا قالماي، يەنە ناھىيە بازىرىدىكى يۇڭشېڭ مال سېتىۋېلىش مەركىزى، نەسىللىك كالا فېرمىسى دۇڭچۇەن مەھەللىسى قاتارلىق جايلاردا يەنە كالا - قوي، توخۇ گۆشى تەقسىملەپ يەتكۈزۈپ بېرىش نۇقتىسى ھەمدە سۈت بىلەن بىۋاسىتە تەمىنلەش نۇقتىسى تەسىس قىلىپ، ماددىي ئەشيا بىلەن تەمىنلەشكە كاپالەتلىك قىلدى.

ئاممىنىڭ يېقىن ئەتراپتا كۆكتات سېتىۋېلىشىغا قولايلىق يارىتىپ بېرىش ئۈچۈن، باركۆل قازاق ئاپتونوم ناھىيەلىك تەمىنات - سودا كوپىراتىپى ئون خەلققە قولايلىق بىۋاسىتە سېتىش دۇكىنىغا قارىتا، بىر كۈندە ئىككى قېتىم تەقسىملەپ يەتكۈزۈپ بېرىشنى يولغا قويدى، يېڭى كۆكتات، مېۋە - چېۋە، تۇخۇم قاتارلىقلارنىڭ تەمىناتى يېتەرلىك بولدى. ناھىيەلىك تەمىنات - سودا كوپىراتىپىغا بىۋاسىتە قاراشلىق تەمىنات - سودا شىركىتىنىڭ مۇئاۋىن دىرېكتورى لۇ يەن مۇنداق دېدى: «كۈندىلىك زاپاس مىقدار 270 توننا ئەتراپىدا بولۇپ، نورمال تەمىنلەشتە تامامەن مەسىلە يوق».

يوپۇغا ناھىيەسى ھەر مىللەت ئاممىنىڭ تۇرمۇش ئېھتىياجىغا پۈتۈن كۈچ بىلەن ياخشى كاپالەتلىك قىلىش ئۈچۈن، پۈتۈن ناھىيەدىكى 58 ئولتۇراق رايوندا كۆكتات، مېۋە - چېۋە سېتىش نۇقتىسىدىن 63نى، گۆش تۈرى سېتىش نۇقتىسىدىن 16نى تەسىس قىلدى.

(مۇخبىر ۋاڭ خۇڭۋېي، قاتناشقان مۇخبىرلار جاڭ تىڭ، ۋېي يۇڭگۇي، جاڭ جىلى، خەن چىنيەن، پەرىزات ئابدۇل، دۇ جيەنخۇي، خېي خۇڭۋېي، خۇ دامىن، ئىختىيارىي مۇخبىرلار دۇڭ شىجۈ، ما جىنمىڭ، لى سۇنلىڭ)